มีอาการภูมิแพ้เป็นประจำตั้งแต่เด็ก มีอาการไอต่อเนื่องมาเป็นระยะเวลา 1 เดือน และภูมิแพ้ที่ทำให้จาม น้ำมูกไหล คันตา หายไป แต่ระยะหลังสักประมาณ 1 สัปดาห์อาการไอลดลงจนสังเกตุได้ แต่การไอบางครั้งมีเลือดสดปนเสมหะออกมาพอสมควร ที่บ้านมีผู้ป่วยเคยมีประวัติติดเชื้อวัณโรค (ไม่เกิน 6 เดือน) รบกวนขอคำปรึกษาและแนวทางการปฏิบัติด้วยครับ
สวัสดีค่ะ งาน,หากมีโรคประจำตัวเป็นภูมิแพ้ชนิดแพ้อากาศอยู่ และมีอาการไอต่อเนื่อง หรือมีไอแรง ก็จะทำให้หลอดเลือดฝอยเกิดการฉีกขาดและมีเลือดปนออกมากับเสมหะได้ ซึ่งหากเลือดที่ออกไม่ได้มีปริมาณมาก และไม่ได้ออกมาทุกครั้งที่ไอ ก็ไม่ได้อันตรายอะไร สำหรับอาการไอ หากเริ่มลดลงแล้ว อาการก็น่าจะค่อยๆ ดีขึ้นจนหายไปเองค่ะ ในระหว่างนี้ ก็ควรดื่มน้ำเปล่ามากๆ งดน้ำเย็น หลีกเลี่ยงการโดนอากาศเย็น การโดนลม สวมใส่เสื้อผ้าที่อบอุ่น หลีกเลี่ยงการอยู่ใกล้ผู้ที่สูบบุหรี่ และที่ที่มีฝุ่นละอองมาก ไม่ดื่มแอลกอฮอล์ ออกกำลังกายสม่ำเสมอ พักผ่อนให้เพียงพอ เป็นต้น นอกจากนี้ ก็ให้หลีกเลี่ยงสิ่งที่มักระตุ้นให้อาการภูมิแพ้กำเริบ เช่นย ไรฝุ่น ฝุ่นละออง ควัน เชื้อราต่างๆ สะเก็ดผิวหนังจากสัตว์ เช่น สุนัข แมว หนู กระต่าย เกสรดอกไม้ ดอกหญ้า แมลงสาบ และแมลงต่างๆ วัสดุเฟอร์นิเจอร์ เช่น ใยมะพร้าว เป็นต้นส่วนการที่มีผู้ป่วยโรควัณโรคภายในบ้าน หากมีการอยู่ด้วยกันก่อนที่ผู้ป่วยจะเริ่มได้รับการรักษา ก็อาจมีโอกาสได้รับเชื้อได้ แต่แม้จะว่ารับเชื้อไป อาจไม่มีอาการอะไรก็ได้ค่ะ ดังนั้น ควรสังเกตอาการไปก่อน หากมีอาการผิดปกติ คือยังคงไอต่อเนื่องไปอีก ไอมีเลือดปนมาปริมาณมาก มีไข้ มีเหงื่อออกกลางคืน เบื่ออาหาร มีน้ำหนักลด เป็นต้น ก็ควรไปพบแพทย์เพื่อตรวจค่ะ แต่หากผู้ป่วยได้รับการรักษามานานเกิน 2 เดือน และไม่มีอาการอะไรแล้ว ก็จะถือว่าไม่ได้แพร่เชื้อไปสู่ผู้อื่นแล้วค่ะนอกจากนี้ อาการไอมีเลือดปน อาจเกิดจากสาเหตุอื่นๆ ได้ เช่น- ติดเชื้อในทางเดินหายใจส่วนต่างๆ แต่ก็จะมีอาการอื่นๆ ร่วมด้วย เช่น ไข้ จาม มีน้ำมูก เจ็บคอ เหนื่อยหอบ เป็นต้น- ปอดบวม ฝีในปอด จะมีไข้ร่วมด้วย- มะเร็งปอด จะมีอาการเหนื่อย น้ำหนักลดร่วมด้วย- อาจเป็นเลือดที่ออกจากในช่องปาก ปนมากับน้ำลาย เช่น เลือดออกจากการมีเหงือกอักเสบ มีแผลในช่องปาก เป็นต้นดังนั้น หากไม่มีไข้หรืออาการอื่นๆ อะไรผิดปกติ ก็ไม่น่าเกิดจากสาเหตุดังกล่าวค่ะ ให้ดูแลตามอาการไปตามที่แนะนำก่อน หากยังไม่ดีขึ้น หรือมีอาการอื่นๆ เพิ่ม จึงค่อยไปพบแพทย์ค่ะ